Eventyr slutter lykkeligt, og torsdag blev sidste kapitel i eventyret om Hobro fortalt i Randers. Her vandt oprykkerne med 1-0 på mål af den aktuelle ligatopscorer, Mads Hvilsom. Det var ellers et Randers-mandskab, der igennem kampen var i teten, og derfor var man naturligvis lykkelig for de tre point i Hobro-lejren. - Vi tyvstjæler sejren fra Randers. De er bedre end os, men efter 94 minutter var de ikke bedre end os, for der førte vi 1-0, og de hold, der ikke scorer, de vinder sjældent, siger kampens enlige målscorer, Mads Hvilsom og fortsætter. - Vi kæmper helt sindssygt i dag, og det giver os tre point. Det har vi gjort mange gange i den her sæson, hvor de andre føler, at de har været bedre end os, men det kan de jo ikke bruge til noget. Hobro tabte i sidste spillerunde hjemme til FC Vestsjælland i en energiforladt forestilling, men fra bænken kunne cheftræner Jonas Dal se et forvandlet Hobro-hold i Randers. - Vi er enormt hårdtarbejdende, og jeg ser en flok drenge, der er i krig på banen. En flok drenge, der giver alt for hinanden, og det er jeg rigtig stolt af. - De har nogle spark uden for feltet, og der kan de jo lige så godt score, men vi er også tilsmilet af heldet i dag, men det kommer ikke af sig selv, og det har vi sagt før i denne her sæson, siger Jonas Dal. Med sejren rykkede Hobro op på femtepladsen i Superligaen.
Hobro var hårdt presset mod Randers, men sikrede sig overlevelse i Superligaen på mål af Mads Hvilsom.